Αξιολόγηση και επιλογή των προπονητών - εργαζομένων από τα αθλητικά σωματεία
Authors: Άνθη Χριστίνα 
Published: December 2024

Η επιλογή ενός προπονητή αποτελεί εξαιρετικής σημασίας απόφαση για ένα ερασιτεχνικό αθλητικό σωματείο, καθώς ο προπονητής είναι υπεύθυνος για το σχεδιασμό και την υλοποίηση των αθλητικών προγραμμάτων, εκπροσωπεί τον οργανισμό στην αθλητική κοινότητα και η απόδοσή του κρίνεται καθοριστική για την εκπλήρωση των στόχων του οργανισμού, την ευημερία και την ανάπτυξή του. Ωστόσο, η απόφαση αυτή συνιστά πρόκληση για τα αθλητικά σωματεία, αφού συνήθως λαμβάνεται από τους εθελοντές που συμμετέχουν στη διοίκησή τους, σε ένα πλαίσιο που οι λειτουργίες και οι διοικητικές δραστηριότητες συχνά παραβλέπονται, ενώ υιοθετούνται λιγότερο τυπικές διαδικασίες και αξιόπιστες μέθοδοι. Ο σκοπός της παρούσας μελέτης ήταν η διερεύνηση των κριτηρίων αξιολόγησης και επιλογής των προπονητών από τα ερασιτεχνικά αθλητικά σωματεία και η εξέταση της επίδρασής τους στην απόφαση επιλογής τους, από τα αρμόδια στελέχη των αθλητικών σωματείων, με βάση επιμέρους δημογραφικά στοιχεία των προπονητών. Για το σκοπό της μελέτης, κατασκευάστηκε το “Ερωτηματολόγιο των Κριτηρίων Αξιολόγησης και Επιλογής Προπονητών”, ώστε να συλλεχθούν πληροφορίες για το βαθμό επίδρασης των κριτηρίων στην απόφαση επιλογής προπονητών (Ν=585), από 353 στελέχη, 237 αθλητικών σωματείων. Παράλληλα, η μελέτη εξέτασε την επίδραση των δημογραφικών χαρακτηριστικών των προπονητών στην αξιολόγηση της προσωπικότητας, της ηγετικής συμπεριφοράς και της γενικής εργασιακής τους απόδοσης, από τα στελέχη των αθλητικών σωματείων. Για την αξιολόγηση της προσωπικότητας, της ηγετικής συμπεριφοράς και της γενικής εργασιακής απόδοσης των προπονητών χρησιμοποιήθηκαν ερωτηματολόγια από το “Πολυπαραγοντικό Μοντέλο Αξιολόγησης Προσωπικότητας, Επαγγελματικής Συμπεριφοράς, Ηγεσίας, Γνωστικής Κατάστασης και Εργασιακής Απόδοσης Εργαζομένων Πτυχιούχων Φυσικής Αγωγής”, τα οποία προσαρμόστηκαν στους σκοπούς της παρούσας μελέτης. Επιπρόσθετα, εξετάστηκε η προβλεπτική ικανότητα των δημογραφικών χαρακτηριστικών, των παραγόντων της προσωπικότητας, της ηγεσίας και της γενικής εργασιακής απόδοσης στην πρόβλεψη των κριτηρίων αξιολόγησης και επιλογής των προπονητών. Τα αποτελέσματα της μελέτης σημειώνουν ότι το “Ερωτηματολόγιο των Κριτηρίων Αξιολόγησης και Επιλογής των Προπονητών” συνιστά ένα έγκυρο και αξιόπιστο ερευνητικό εργαλείο και επιβεβαιώνουν την καλή εφαρμογή όλων των ερωτηματολογίων στα δεδομένα της παρούσας μελέτης. Τα ευρήματα της μελέτης καταδεικνύουν ότι ορισμένα δημογραφικά χαρακτηριστικά και στοιχεία, όπως το φύλο, η ηλικία, η αθλητική εμπειρία, η αθλητική διάκριση, η προπονητική εμπειρία, η προϋπηρεσία, το βασικό επάγγελμα του προπονητή, το αγωνιστικό επίπεδο των αθλητών και ο τύπος της απασχόλησης, επηρεάζουν στατιστικά σημαντικά τα κριτήρια με τα οποία αξιολογούνται και επιλέγονται οι προπονητές από τα στελέχη των αθλητικών σωματείων. Επιπλέον, το βασικό επάγγελμα του προπονητή αποτελεί σημαντικό προβλεπτή όλων των κριτηρίων αξιολόγησης και επιλογής των προπονητών. Συμπερασματικά, η μελέτη έδειξε ότι η προσωπικότητα συνιστά ένα εκ των βασικών κριτηρίων επιλογής των προπονητών και ότι η ηγετική συμπεριφορά και η γενική εργασιακή εικόνα του προπονητή λαμβάνονται υπόψη κατά την αξιολόγηση και επιλογή των προπονητών από τα στελέχη των αθλητικών σωματείων. Επιπλέον, οι προπονητές με βασικό επάγγελμα την προπονητική επιλέγονται με απόλυτη προτεραιότητα από τα στελέχη των αθλητικών σωματείων. Ακόμη, οι προπονητές που επιλέγονται με την υψηλότερη αξιολόγηση, σε όλα τα κριτήρια αξιολόγησης και επιλογής των προπονητών, είναι αυτοί που διατηρούν μονιμότερη σχέση συνεργασίας με τα αθλητικά σωματεία.